Title: กฎ ก.พ.อ. ว่าด้วยการให้ข้าราชการพลเรือนในสถาบันอุดมศึกษาได้รับเงินเดือน (ฉบับที่ 3) พ.ศ. 2558

กฎ ก

กฎ ก.พ.อ.
ว่าด้วยการให้ข้าราชการพลเรือนในสถาบันอุดมศึกษาได้รับเงินเดือน
(ฉบับที่ ๓)
พ.ศ. ๒๕๕๘

อาศัยอำนาจตามความในมาตรา ๑๔ (๔)
แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗ และมาตรา ๑๖
วรรคสอง แห่งพระราชบัญญัติระเบียบข้าราชการพลเรือนในสถาบันอุดมศึกษา (ฉบับที่ ๒)
พ.ศ. ๒๕๕๑ ก.พ.อ. โดยความเห็นชอบของคณะรัฐมนตรี จึงออก กฎ ก.พ.อ. ไว้ ดังต่อไปนี้

ข้อ ๑[๑]  กฎ ก.พ.อ.
นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้เพิ่มความต่อไปนี้เป็นข้อ
๓/๑ แห่งกฎ ก.พ.อ. ว่าด้วยการให้ข้าราชการพลเรือนในสถาบันอุดมศึกษาได้รับเงินเดือน
พ.ศ. ๒๕๕๔
ข้อ ๓/๑  ข้าราชการพลเรือนในสถาบันอุดมศึกษาตำแหน่งวิชาการผู้ใดเมื่อได้รับเงินเดือนถึงขั้นสูงของตำแหน่งที่ดำรงอยู่
ในการพิจารณาเลื่อนเงินเดือน ให้ผู้นั้นได้รับเงินเดือนสูงกว่าขั้นสูงของเงินเดือนเดิมโดยให้ไปอาศัยรับเงินเดือนในตำแหน่งถัดไปอีกตำแหน่งหนึ่ง
 ทั้งนี้
ในการคิดคำนวณเงินเดือนเพิ่มให้คิดจากฐานในการคำนวณเดิมที่ข้าราชการพลเรือนในสถาบันอุดมศึกษาตำแหน่งวิชาการนั้นดำรงตำแหน่งอยู่
ในกรณีข้าราชการพลเรือนในสถาบันอุดมศึกษาตำแหน่งวิชาการซึ่งได้รับเงินเดือนสูงขึ้นตามวรรคหนึ่ง
ผู้ใดต้องพ้นจากราชการเพราะเหตุเกษียณอายุ
ให้ผู้นั้นได้รับเงินเดือนที่สูงขึ้นดังกล่าว ในวันที่ ๓๐ กันยายน ของปีสุดท้ายก่อนที่จะพ้นจากราชการเพราะเหตุเกษียณอายุ

ให้ไว้
ณ วันที่ ๒๒ พฤษภาคม พ.ศ. ๒๕๕๘
พลเรือเอก
ณรงค์  พิพัฒนาศัย
รัฐมนตรีว่าการกระทรวงศึกษาธิการ
ประธาน
ก.พ.อ.

หมายเหตุ
:- เหตุผลในการประกาศใช้กฎ ก.พ.อ. ฉบับนี้ คือ
โดยที่คณะรัฐมนตรีได้มีการปรับเงินเดือนแรกบรรจุตามคุณวุฒิการศึกษา
และปรับเงินเดือนชดเชยให้แก่ผู้ได้รับผลกระทบซึ่งรับราชการอยู่ก่อน
รวมทั้งให้จ่ายเงินเพิ่มค่าครองชีพชั่วคราว
ทำให้เงินเดือนของข้าราชการพลเรือนในสถาบันอุดมศึกษาตำแหน่งวิชาการถึงขั้นสูงได้เร็วขึ้น
จึงสมควรกำหนดให้ข้าราชการพลเรือนในสถาบันอุดมศึกษาตำแหน่งวิชาการ
ซึ่งได้รับเงินเดือนถึงขั้นสูงของตำแหน่งที่ดำรงอยู่
มีสิทธิได้รับเงินเดือนสูงกว่าขั้นสูงของเงินเดือนเดิมได้
โดยให้ไปอาศัยรับเงินเดือนในตำแหน่งถัดไปอีกตำแหน่งหนึ่ง
เพื่อให้ข้าราชการพลเรือนในสถาบันอุดมศึกษาตำแหน่งวิชาการได้รับสิทธิประโยชน์ดังกล่าว
 จึงจำเป็นต้องออกกฎ ก.พ.อ. นี้

ปริยานุช/ผู้จัดทำ
๑๑ มิถุนายน
๒๕๕๘

ปุณิกา - วิชพงษ์/ผู้ตรวจ
๒๒ มิถุนายน
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๕๐ ก/หน้า ๑๒/๑๐ มิถุนายน ๒๕๕๘